ባለፉት 18 ዓመታት 326 የልማት ድርጅቶች ወደ ግል እንዲዛወሩ ተደረገ
 ከ1987 እስከ 2005 ድረስ 326 የልማት ድርጅቶች ከነ – ቅርጫፎቻቸው ወደ ግል እንዲዛወሩ መደረጋቸውን የፕራይቬታየዜሽንና የመንግስት የልማት ድርጅቶች ተቆጣጣሪ ኤጀንሲ አስታወቀ።የኤጀንሲው ረዳት የህዝብ ግንኙነት ሃላፊ አቶ አሠበ ከበደ ለዋልታ እንደገለፁት ድርጅቶቹ ወደ ግል የተዛወሩት በተለያዩ ሞዳሊቲዎች ማለትም ሙሉ ለሙሉ፤ በጋራ ልማትና በሊዝ ነው።ወደ ግል እንዲዛወሩ ከተደረጉት እነዚህ ድርጅቶች መንግስት በአጠቃላይ ከ13 ቢሊየን ብር በላይ ገቢ መገኘቱንም ረዳት የህዝብ ግንኙነት ሃላፊው ተናግረዋል።ወደ ግል ከተዛወሩት እነዚህ ድርጅቶች አብዛኞቹ ቀደም ሲል ከነበሩበት በተሻለ ሁኔታ ላይ እንደሚገኙ አቶ አሠበ ጠቁመዋል።ኤጀንሲው ባለንበት በጀት ዓመትም 26 የልማት ድርጅቶችን ወደ ግል ለማዞር ማቀዱን የተናገሩት ረዳት የህዝብ ግንኙነት ሃላፊው እስከ አሁን ሰባት ድርጅቶች ገዥ ተገኝቶላቸዋል ብለዋል።ገዥ የተገኘላቸው ድርጅቶች ቦሌ ማተሚያ ድርጅት ፤ ሆራይዘን አዲስ ጎማ ፤ በበቃ እርሻ ልማት ፤ሊሙ ቡና ተክል ፤ ንግድ ማተሚያ ድርጅት ፤ አዋሽ ወይን ጠጅ አክሲዮን ማህበርና ባቱ ኮንስትራክሽን እንደሆኑ መናገራቸውንም ዋልታ ኢንፎርሜሽን ማዕከል ዘግቧል።